Kollár, Boris, predseda NR SR (2020-07-07):
Ďakujem velice pekne. Teraz na záver som chcel už len s pokorou sa všetkým ospravedlniť a požiadať vás o podporu. Ale ešte predtým, bohužiaľ, asi sa budem musieť otočiť a budem trošku znova Borisom Kollárom. Som v politike štyri roky v opozícii a musím povedať, stretol som tu kadekoho. Ale niečo, niečo tak, až tak odporne farizejské, ako je pán podpredseda Šeliga, som ešte v živote v politike nestretol. (Dlhší potlesk a pokrik v sále.) Tento morálny etalón, čo teraz tunák zo seba dostal, to je úžasné. Tak ja vám poviem, ako celá kauza začala. Keď celá kauza začala, tak dobehol tento etalón morálky a povedal mi, aby som sa ospravedlnil. Tak hovorím, som sa poradil s našimi a povedal som, dobre, tak urobil som tlačovku, ospravedlnil som sa. Áno, urobil som chybu, nezazdrojoval som, ale v zozname použitej literatúry, ako povedal doktor Čarnogurský, som to oznámil tam, že som citoval Minďáša. Ale dobre, urobil som chybu, ja som sa ospravedlnil. Ešte raz sa všetkým ospravedlňujem za to. Áno, asi to nebola úplne najlepšia práca na svete. Ale rovnako ako pán doktor Čarnogurský povedal, som to získal lege artis, čiže v súlade so zákonom. Ale dobre. Tak tento pán dobehol za mnou a povedal mi, aby som sa ospravedlnil. Ja som to urobil. Nestačilo. Nestačilo. Potom došiel znova za mnou a rovnako kontaktoval aj premiéra Matoviča, že, uu, my to neustojíme, bolo by dobré, keby sa vzdal titulu. No ale tak som si preveril, vzdať sa titulu nedá. Tak som povedal, som znova urobil tlačovku a povedal som, že titul nebudem používať v politike. Potom dobehol a povedal, no a to bolo arogantné, to proste, nebolo to s pokorou. Tak som v sobotu znova sa vyjadril a s pokorou som sa ospravedlnil a ospravedlňujem sa všetkým, akokoľvek som kohokoľvek pri mojej obhajobe tejto diplomovej práce urazil mojou komunikáciou, sa ešte raz ospravedlňujem. Nestačilo. Nestačilo. Tento farizej dobehol a kričí (smiech v sále), musíš odstúpiť z predsedu parlamentu. Viete, keby to povedal pán Dostál, tak to zoberem. Ale človek, ktorý, keď tunák sme bojovali proti, proti SMER-u a bolo na námestiach 70-90-tisíc ľudí, dobehne do prezidentského paláca k pánovi Kiskovi a zrazu sa zruší protest, tento nám bude kázať o morálke?! Tento mi bude tuná vstupovať do svedomia?! (Potlesk a pokrik v sále.) Prečo asi? Prečo asi to urobil? Lebo pán Kiska potreboval založiť stranu. A zrazu dostal kandidátku. Dostal sa na kandidátku. Z námestia je rovno podpredsedom parlamentu tento farizej. Ten mi bude kázať o morálke! Nepočul som ho stáť na námestiach, rozprávať, že má predsedu trestne stíhaného človeka, ktorý bol daňovým podvodníkom. (Potlesk.) Ktorý s najväčšou pravdepodobnosťou a podľa súdu zobral nejakým ľuďom pozemky. Ako tomu chudákovi zubárovi. To sme nepočuli. Ale od tohto farizeja tunák budem ja počúvať nadávať. Mne to môže rozprávať pán Dostál. Áno, od toho si to vypočujem a bol by som ticho a nevystúpil by som k tomu. Prepáčte mi, pán podpredseda, ako udreš, tak dostaneš späť. Zapamätajte si to. Takže teraz znova pristupujem s pokorou a všetkým sa chcem sa všetko ospravedlniť. Zhrniem to. Všetci vieme, o čom sa bavíme. Môj postoj v tomto sa stále nemení. Stále som presvedčený, že som tu prácu získal lege artis, čiže v súlade so zákonom. Diplomovú prácu som robil z oblasti, ktorej sa venujem celý život, cestovný ruchu. Pojednával som Kysuce a dopad klimatických zmien. To asi nikto mi nenarkne, že cestovnému ruchu sa nevenujem celý život. Celý život podnikám na horách, a preto som si vybral aj túto tému. Pozrite, boli tuná na mňa vyvíjané rôzne nátlaky. Pokiaľ mám ustupovať? Hovoria, teraz sme tu vypočuli morálneho etalóna, že mám, že tunák vydieram tunák pomaly vládnu koalíciu, že, lebo že položím vládu. Nepoložím. Keď my odídeme, vláda pôjde ďalej, koalícia pôjde ďalej. Majú 78 hlasov. Viete, a teraz, kto koho tuná vydiera? Ja sa pýtam, kto koho vydiera? Teraz som to pomenoval pred chvíľou. Ospravedlň sa! Ospravedlnil som sa. Vzdaj sa titulu! Vzdal som sa titulu. Ešte raz sa ospravedlňujem, lebo to nebolo, bolo to arogantné. Tak som sa ešte raz ospravedlnil. Asi to bolo arogantné, prosím. No a teraz odstúp z predsedu parlamentu! No tak by som odstúpil z predsedu parlamentu. Potom odstúp z mandátu poslanca! Tak by som odstúpil z mandátu. Zruš stranu! Zruším stranu. Odsťahuj sa z republiky, vypni Facebook! Kde by to končilo? Toto nie je vydieranie, pri všetkej úcte? Ja nemám kam už ustupovať. Ja som urobil, čo som mohol. Ospravedlnil som sa, nebudem používať titul, ešte raz som sa ospravedlnil za, za komunikáciu a urobil som to, čo predtým Andrej Danko nikdy neurobil. Došiel som sem a podal som návrh na moje odvolanie. Čo ešte viacej odo mňa chcete?! Čo ešte viacej odo mňa chcete? To je posledná možnosť, kde môžem ustúpiť. A sú len dve možnosti, ako som to povedal, pán kolega. Nie je problém, my nie sme prilepení na stoličkách. Nie moja stolička, nie ďalších troch ministrov, ktorých máme, aj tie stoličky uvoľníme, aby ste videli, že naozaj nie sme prilepení. Skutočne pri všetkej úcte. Je mi to veľmi ľúto. Keď si zobereme koaličných poslancov, ja ich nebudem menovať, lebo nebudem útočiť na kolegov, ale bolo pár poslancov, u ktorých bolo veľmi otázne, ich diplomované práce, magisterské, bakalárske atď. Stačilo povedať, pardon, ospravedlniť sa. Ale Kollár sa nesmie ospravedlniť. Kollár musí odísť. Viete, merajme jedným metrom. Buďte takí láskaví, ja ich nebudem menovať. Takže ešte raz ku konci, všetkým sa ospravedlňujem, že ste museli tuná toto trápne divadlo počúvať. Je mi veľmi ľúto, že som musel takto ostro vystúpiť na koaličného kolegu v hesle štatistika – nepriateľ, úhlavný nepriateľ – koaličný partner, tak sa to znova potvrdilo. Je mi to veľmi ľúto. Je mi to, mrzí ma to, že som musel takýmto spôsobom vystúpiť, ale mne nikto skákať po hlave nebude. Ja som principiálne pokorný človek. Urobil v tej práci chybu, ospravedlňujem sa. Koho som urazil, ešte raz sa ospravedlňujem. Keď tak hovoríme o tom pánovi docentovi Minďašovi, on bol môj školiteľ a zároveň, zároveň bol členom komisie. Keď by nechcel, tak ma nepustí. On vedel, že som použil tie texty, takže som ho, tie texty neukradol. A teraz ma tuná týmto spôsobom kádrovať je tiež veľmi ponižujúce a veľmi ma to mrzí. Takže koho som, ešte raz, urazil mojou prácou, sa ospravedlňujem. Titul používať, kým budem v politike, nebudem. Cez to všetko som presvedčený, že som to získal v súlade so zákonom. Cez štátny systém som prešiel 24 percentami. Zmeňme to. Súhlasím. Berem to. Zmeňme to, ale potom to posudzujeme nie všetky, teda nie jedného, ale všetkých. Lebo takto môžeme začať zostreľovať, kto je nepohodlný. Takže ešte raz, ďakujem všetkým poslancom, ktorí si zachovali zdravý rozum. Veľmi pekne ďakujem, si to vážim. A farizej sa už nikdy nezmení. To mi je veľmi ľúto. Ďakujem za pozornosť. (Potlesk.)